b'\n_START_ARTICLE_\n\xc4\x8cilberk\n_START_SECTION_\nZgodovina\n_START_PARAGRAPH_\nRodbina \xc4\x8cilber\xc5\xbeanov (Zeiselberger), ki so bili ministeriali koro\xc5\xa1kih vojvod, najdemo v listinah prvi\xc4\x8d leta 1202. Dru\xc5\xbeina je bila stranska linija Freiber\xc5\xbeanov (Freiberger), ki so bili v 12. stoletju lastniki vojvodskega gradu Freiberg severno od \xc5\xa0entvida ob Glini._NEWLINE_Grad se prvi\xc4\x8d omenja v neki listini iz leta 1250 kot lastnino \xc4\x8cilber\xc5\xbeanov (Herren von Zeisel). Dal ga je na novo zgraditi v drugi polovici 13. stoletja Albert de Zeyselberg, sin Heinricusa Ziesela, ki je bil vojvodski  dvorjan, pristojen za pija\xc4\x8de (Mundschenk) ter med letoma 1267 in 1269 vrhovni sodnik na Koro\xc5\xa1kem.  S smrtjo Alberta je rodbina \xc4\x8cilber\xc5\xbeanov izumrla v mo\xc5\xa1ki liniji \xc5\xbee v 70ih letih 13. stoletja. Njegova udova Aleiza je morala \xc5\xa1e pred lastno smrtjo vrniti posestva, ki si jih je bil prilastil njen mo\xc5\xbe. Njeni zeti so se udele\xc5\xbeili leta 1292 vstaje proti Habsbur\xc5\xbeanom. Po zatrtju upora je grad bil oblegan in maja meseca leta 1293 tudi zru\xc5\xa1en. Grad verjetno nikdar ni bil ve\xc4\x8d na novo postavljen. V 15. stoletju so zapisani Mordaxovi, rodbina kose\xc5\xa1kega rodu, ki se vzpela med plemstvo, kot lastniki posestva \xc4\x8cilberk. Cesar  Friderik III. (Friedrich III.) podeli posestvo \xc4\x8cilberk leta 1493 rodbini Siegendorfer. Kasneje posestva ne najdemo ve\xc4\x8d v listinah._NEWLINE_Leta 1989 je za\xc4\x8del posestnik parcele, Kurt Zechner, z izkopavanji ter z rekonstrukcijo nekaterih delov z na mestu najdenimi ostanki. Lokalno dru\xc5\xa1tvo si prizadeva raziskovanje in rabo ru\xc5\xa1evine.\n_START_SECTION_\nOpis\n_START_PARAGRAPH_\nRu\xc5\xa1evina gradu se nahaja na 600 mnv. nad istoimensko vasjo in poljem poimenovanim po njima. Dokaj mali grad oz. njegovo jedro je na severni in na zahodni strani za\xc5\xa1\xc4\x8ditil mogo\xc4\x8den jarek. Neenakomerno kro\xc5\xbeno obzidje je imelo jaj\xc4\x8dasti tloris. Skozi vrata na vzhodni strani se je pri\xc5\xa1lo v malo dvori\xc5\xa1\xc4\x8de. Desno od grajskih vrat se je nahajal mali reprezentativni \xc2\xbbpalas\xc2\xab\xc2\xa0oz. stanovanjski del gradu ter druga stanovanjska in gospodarska poslopja. Severozahodno palasa se nahajata kova\xc4\x8dija in cisterna s sistemom za filtriranje vode. Nasproti vhodnih grajskih vrat se je nahajal donoj  oz. utrjeni stolp, ki je bil ponovno zgrajen do vi\xc5\xa1ine 8 metrov. Originalno zidovje pa je ve\xc4\x8dinoma ohranjeno le do vi\xc5\xa1ine kolen. Na zahodu kompleksa se je nahajala \xc5\xa1e druga kova\xc4\x8dija ter levo od grasjkih vrat \xc5\xa1e druga poslopja. Na zunanji strani grajskega zidu je bila prizidana \xc5\xa1e mala kapelica z dvema stopni\xc5\xa1\xc4\x8dema. _NEWLINE_Za znanost je \xc4\x8cilberk posebej zato zanimiv, ker je po dokaj kratkem obstoju bil zru\xc5\xa1en, tako da dajejo ostanki in manj\xc5\xa1e najdbe natan\xc4\x8dno sliko tedanjega vsakdanja.  Zlasti so bili najdeni kovinski deli in ostanki keramike, tako podkve, pasne zaponke, svorniki samostrelov ter deli destilatorja (alembika).'